Hepburn (77) wys ouderdom is net ’n getal | Netwerk24
Hepburn (77) wys ouderdom is net ’n getal
Deur Motorsport Media 21 Augustus 2019 05:30
Willie HepburnFoto: FACEBOOK
Willie Hepburn is weliswaar diep in sy 70’s, maar dit beteken nie die Suid-Afrikaanse motorsportlegende is nie steeds in staat om die jonger manne te klop nie.
Hepburn (77) was die afgelope naweek die kampioen in die V8 Special Coastal Challenge, wat op die Aldo Scribante-resiesbaan in Port Elizabeth gehou is.
Nadat hy die eerste wedren van dié kampioenskap die naweek gewen het, het Hepburn se Sabat Opel Rekord V8 gebreek.
Sy aanhangers was bang Hepburn se naweek is verby, maar dié ysterman het sy motor terug na sy tuiste in Edenvale aan die Oos-Rand gesleep, die skade herstel en dieselfde naweek aan die tweede wedren in die kam­pioenskap deelgeneem.
Sy mededingers was onder andere Damian Staffen en Darron Gudmanz in hul Ford Capri Peranas, Shaun Rudolph in sy tweeliter-MR Ford Escort, Mark Uytenbogaardt in sy Ford Fairlane V8 en Rane Berry in sy Datsun Skyline.
Daar was baie drama toe Hepburn sy Rekord inderhaas moes herstel. Hy het die monde laat oop hang toe hy in die eerste skof derde was en toe in nog twee skofte vir Gudmanz en Staffen verbygesteek het en die ronde gewen het.
Meer oor: Port Elizabeth | Motorsport